VSL sklep I Cp 202/97
Sodna praksa višjih sodišč, 1998-03-24

začasna odredba - pravna narava sklepa o izdaji začasne odredbe - izvršilni naslov - stroški začasne odredbe, izdane v pravdnem postopku

Sklep o izdaji začasne odredbe je izvršilni naslov, na podlagi katerega se lahko predlaga izvršba.

O povrnitvi stroškov, nastalih v zvezi z izdajo začasne odredbe, izdane v pravdnem postopku, se odloči v odločbi, s katero se pravdni postopek konča.

Pritožbi se ugodi in se sklep sodišča prve stopnje v izpodbijanem delu razveljavi.

Odločitev o pritožbenih stroških se pridrži za končno odločbo.

Z izpodbijanim sklepom je sodišče prve stopnje izdalo predlagano začasno odredbo in zavrnilo zahtevek tožeče stranke za povrnitev stroškov, ki so ji nastali z izdajo začasne odredbe.

Zoper zavrnilni del sklepa je vložila pritožbo tožeča stranka. V pritožbi predlaga, da se sklep sodišča prve stopnje v izpodbijanem delu razveljavi. V pritožbi navaja, da je sklep o začasni odredbi sklep o izvršbi in da je zato o stroških izdaje začasne odredbe potrebno odločiti na podlagi 5. odst. 32. čl. ZIP v zvezi z 244. čl.

Drugotožena stranka v odgovoru na pritožbo predlaga, da se pritožba zavrne in odloči o povrnitvi pritožbenih stroškov.

Pritožba je utemeljena, vendar ne iz razlogov, ki jih navaja pritožba.

Pritožbena trditev, da je sklep o izdaji začasne odredbe po svoji pravni naravi sklep o izvršbi, je zmotna. Sklep o izdaji začasne odredbe je izvršilni naslov, na podlagi katerega se lahko predlaga izvršba. Pritožba ima prav v toliko, da je bila pravna narava sklepa o izdaji začasne odredbe teoretično sporna, vendar je sodna praksa zavzela stališče, da ima sklep o izdaji začasne odredbe pravno naravo izvršilnega naslova, ne pa sklepa o izvršbi.

V primeru, ko se odloča o izdaji začasne odredbe v pravdnem postopku, je odločitev o začasni odredbi del pravdnega postopka (1. odst. 278. čl., in 280. čl., ZPP), ne glede na to, da se ob izdaji začasne odredbe uporabljajo tudi določbe Zakona o izvršilnem postopku. To pa pomeni, da se o stroških postopka nastalih v zvezi z izdajo začasne odredbe, odloča z odločbo, s katero se pravdni postopek konča (4. odst. 164. čl. ZPP). Med pravdnim postopkom odloči sodišče s posebnim sklepom o stroških postopka le tedaj, kadar pravica do povračila stroškov ni odvisna od odločbe o glavni stvari (6.odst. 164. čl.

ZPP). Pri izdaji začasne odredbe gre za začasno odločitev. Šele na podlagi končne odločbe je možno zaključiti, ali so bili stroški v zvezi z izdajo začasne odredbe potrebni ali ne. V določilu 6. odst.

164. čl. ZPP tako ni pravne podlage, da bi se o stroških izdaje začasne odredbe odločilo med pravdnim postopkom. Stroški izdaje začasne odredbe, izdane v pravdnem postopku, so sestavni del pravdnih stroškov in se o njihovi povrnitvi odloči z odločbo, s katero se pravdni postopek konča (4. odst. 164. čl. ZPP). Sodišče prve stopnje je z izpodbijanim sklepom zavrnilo zahtevek tožeče stranke za povrnitev stroškov, nastalih v zvezi z izdajo začasne odredbe v sklepu o izdaji začasne odredbe, torej v odločbi, s katero se pravdni postopek ni končal. Za takšno odločitev ni imelo pravne podlage v določilu 6. odst. 164. čl. ZPP, zato je pritožbeno sodišče pritožbi tožeče stranke ugodilo in sklep sodišča prve stopnje v izpodbijanem delu razveljavilo (3. točka 380. čl. ZPP).

Odločitev o pritožbenih stroških temelji na določilu 166. čl. ZPP.

ZPP (1977) člen 164,  164/4,  164/6,  164,  164/4,  164/6.  ZIP člen 32,  32/5,  32,  32/5.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.